**Nadácia Pontis vzdeláva vysokoškolských študentov ako pomáhať**

Bratislava, 23. februára 2017 **– Nadácia Pontis spolupracuje s najväčšími slovenskými univerzitami pri vzdelávaní študentov. Tí môžu riešiť reálne právne prípady neziskových organizácií či vypočuť si priamo od odborníkov z firiem príklady dobrej praxe z oblasti spoločenskej zodpovednosti. Predmety si mohli zvoliť aj v tomto, práve začínajúcom, semestri.**

**Unikátny predmet spája právnické vzdelávanie s potrebami spoločnosti**

Na Právnickej fakulte Univerzity Komenského si môžu študenti zapísať predmet Právna klinika neziskového sektora. Spája právne potreby mimovládnych organizácii, vzdelávanie budúcich právnikov a dobrú vôľu advokátov a advokátskych koncipientov.

*„Študenti pod vedením advokáta riešia reálne problémy neziskových organizácií. V závislosti od závažnosti prípadu pracujú v dvoj- až štvor-členných skupinách. Majú kľúčový podiel na vypracovaní konkrétneho výstupu,“* vysvetľuje Barbora Pálešová z Nadácie Pontis, ktorá koordinuje program Advokáti Pro Bono a spoluorganizuje tento predmet.

Zadania organizácii sa líšia podobne ako ich zamerania – o pomoc žiadajú centrá, ktoré pomáhajú ľuďom so zdravotným postihnutím či z marginalizovaných skupín, organizácie zameriavajúce sa na ochranu životného prostredia, environmentálnu výchovu a pod. Študenti sa tak môžu zamerať na oblasť, ktorá ich najviac zaujíma, vyskúšať si prácu s reálnym klientom a vypestovať si vzťah k poskytovaniu pro bono pomoci ešte počas štúdia.

Univerzita Komenského a Nadácia Pontis v tomto semestri akreditovaný predmet otvorili už po piaty raz. Študentom budú poskytovať supervíziu advokátska **kancelária bnt attorneys-at-law, Márton & Partner, Schönherr, a korporátny člen programu DELL**. Doteraz ho absolvovalo vyše 80 študentov, ktorí pomohli viac ako tridsiatke neziskových organizácií.

**O spoločenskej zodpovednosti „z prvej ruky“**

Študenti Ekonomickej univerzity v Bratislave a Technickej univerzity v Košiciach zase majú možnosť spoznať, čo znamená spoločenská zodpovednosť firiem v praxi. Počas celého nasledujúceho semestra sa budú môcť zúčastniť prednášok plných praktických skúseností a prípadových štúdií.

*„Študenti nahliadnu priamo do „kuchyne” zodpovedného podnikania. Každý týždeň totiž môžu diskutovať s podnikovými expertmi na aktuálne témy v tejto oblasti, ako sú napríklad motivácia zamestnancov, obehová ekonomika, diverzita na pracovisku, firemné dobrovoľníctvo a podobne,“* vysvetľuje Tatiana Čapová, ktorá kurzy koordinuje a zároveň pracuje ako programová koordinátorka pre CSR v Nadácii Pontis/Business Leaders Forum.

Akreditovaný predmet Spoločenská zodpovednosť firiem v praxi organizuje združenie Business Leaders Forum (BLF) pri Nadácii Pontis v spolupráci s vyššie uvedenými univerzitami. *„Ak si študenti osvoja výhody zodpovedného podnikania už počas štúdia, je veľká pravdepodobnosť, že budú neskôr takéto firmy aj vyhľadávať a uplatňovať naučené princípy v praxi, prípadne sa sami stanú zakladateľmi zodpovedných firiem,“* dodáva T. Čaplová.

Na Ekonomickej univerzite v Bratislave sa predmet prednáša v anglickom jazyku, aj vďaka tomu sa ho minulý semester zúčastnili študenti dovedna z 11-tich krajín. Svoju účasť na kurzoch v letnom semestri 2016/2017 potvrdili zástupcovia z nasledujúcich líderských spoločností na Slovensku: **Adient Slovakia ; GETRAG FORD Transmissions Slovakia; Kia Motors Slovakia; Kaufland Slovenská republika; Martinus.sk; NEAT; Philip Morris Slovakia; Skanska SK; Slovenská sporiteľňa; TaylorWessing e/n/w/c advokáti; Tesco Stores SR; TNT Express Worldwide; T-Systems Slovakia; U. S. Steel Košice; Volkswagen Slovakia; Východoslovenská energetika a WHIRLPOOL Slovakia**. Poznatky z oblasti zodpovedného podnikania si prostredníctvom inšpiratívnych prednášok a diskusií opäť rozšíri viac ako 100 študentov.

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

***O Nadácii Pontis***

*Nadácia Pontis je jednou z najväčších grantových a operačných nadácií na Slovensku. Podporuje firemnú aj individuálnu filantropiu, firemné dobrovoľníctvo a presadzuje zodpovedné podnikanie. S firmami spolupracuje pri realizácii ich filantropických aktivít a poskytuje im poradenstvo pri tvorbe filantropickej stratégie. Organizuje oceňovanie filantropických aktivít firiem, Via Bona Slovakia. Spravuje nadačné fondy, prostredníctvom ktorých firmy realizujú svoje darcovské aktivity. Nadácia Pontis je administrátorom združenia Business Leaders Forum. Podporuje aktívnu zahraničnú politiku Slovenska a Európskej únie, založenú na podpore občianskej spoločnosti, rozširovaní demokracie a dodržiavaní ľudských práv. V oblasti demokratizácie a rozvojovej spolupráce je aktívna v troch strategických programových oblastiach: rozvojové vzdelávanie, verejná politika a medzisektorová spolupráca. V rámci týchto projektov pôsobí v Keni, Bielorusku, Gruzínsku, Albánsku, Kosove a Moldavsku.  V minulosti realizovali projekty aj v Tunisku, Egypte, na Ukrajine, v Iraku a na Kube.*

Kontakt a doplňujúce informácie:Simona Gembická, PR manažérka, 0903 619 549, simona.gembicka@nadaciapontis.sk.